रांची से सड़क मार्ग से पहुंचे जमशेदपुर
लगातार हो रही बारिश के कारण प्रधानमंत्री नरेंद्र मोदी रांची से सड़क मार्ग से जमशेदपुर पहुंचे. बतौर प्रधानमंत्री नरेंद्र मोदी ने संभवत: पहली बार लगभग 260 किलोमीटर की सड़क मार्ग से यात्रा कर किसी जनसभा को संबोधित किया. प्रधानमंत्री ने यहां विपक्ष पर जमकर हमला बोला. कहा : सबसे पहले ये लोग दलित, आदिवासी और पिछड़ा समाज के हितों की बलि चढ़ाते हैं. यही हाल झामुमो का भी हो रहा है. झामुमो और कांग्रेस जैसे दलों को आपका वोट नहीं चाहिए. ये दल मजहब के नाम पर अपना वोट बैंक बनाना चाहते हैं. प्रधानमंत्री ने कहा कि झारखंड और भाजपा का रिश्ता सिर्फ एक राजनीतिक रिश्ता नहीं है, यह दिल का, अपनेपन का रिश्ता है. झारखंड का सपना भाजपा का अपना सपना है. आज देश के दलित-वंचित, गरीब-आदिवासी, महिलाओं, युवाओं और मध्यम वर्ग का भरोसा मोदी पर है. झारखंड के हजारों गरीबों को पीएम आवास योजना के माध्यम से पक्के घर भी मिले हैं. इनमें से ज्यादातर घर मेरी माताओं-बहनों के नाम पर हैं. उन्होंने कहा कि आकांक्षी जिला योजना के माध्यम से झारखंड के पिछड़े जिलों के विकास की चिंता पहली बार भाजपा सरकार ने की. भगवान बिरसा मुंडा की जयंती पर ‘जनजातीय गौरव दिवस’ की शुरुआत भाजपा सरकार ने की. पीएम मोदी ने सोशल मीडिया एक्स पर भारी बारिश के बावजूद उनके आगमन पर उत्साह की तस्वीर को शेयर किया है.